ગુજરાતમાં છેલ્લા એક દાયકાથી શાળાકીય શિક્ષણનું સ્તર સુધારવા માટે સરકાર અનેક કાર્યક્રમો અને અભિયાનો કરે છે. આમ છતાં પણ શિક્ષણનું સ્તર ન સુધરતા અંતે રાજ્યના શિક્ષણ વિભાગે ‘મિશન વિદ્યા’ નામના કાર્યક્રમનો ફતવો બહાર પાડી રાજ્યના મુખ્યમંત્રી સહિત મંત્રીઓ અને ધારાસભ્યો તથા ભાજપના હોદ્દેદારોને શાળાઓનું ઈન્સ્પેક્શન કરવા માટેનો કાર્યક્રમ ઘડી કાઢ્યો છે. શિક્ષણ વિભાગના મિશન વિદ્યાના નવા કાર્યક્રમમાં સરકાર ફરીવાર શાળાઓમાં જશે. જેના માટે શિક્ષણ મંત્રી દ્વારા ધોરણ છથી આઠના આ કાર્યક્રમમાં શાળાઓ એક કલાક વહેલી શરૂ કરવાના આદેશો આપવામાં આવ્યા છે. જેની સામે શિક્ષકો, વાલીઓ અને વિદ્યાર્થીઓમાં ભારે રોષની લાગણી ફેલાઈ ગઈ છે.